Virallinen lehti nro C 210 , 06/07/1998 s. 0230



B4-0612, 0633, 0678, 0680, 0682 ja 0684/98 Päätöslauselma ydinpolttoaineiden ja -jätteiden kuljetusturvallisuudesta Euroopan parlamentti, joka A. ottaa huomioon, että ydinjätteitä kuljetetaan pitkiä matkoja varastointi- ja jälleenkäsittelylaitoksiin läpi Euroopan, B. ottaa huomioon, että käytettyjen polttoainesauvojen jälleenkäsittely ja MOX-polttoaine-elementtien tuotanto lisääntyy, C. ottaa huomioon uusimmat, radioaktiivisen jätteen kuljetussäiliöiden eli niin sanottujen castor-säiliöiden turvallisuutta koskevat tieteelliset tutkimustulokset sekä radioaktiivisen säteilyn esiintymismahdollisuuden, D. ottaa huomioon, että saksalaiset ja ranskalaiset energiantuotantoyhtiöt ovat kuljetusten lähettäjinä vastuussa tästä tilanteesta, jota ei voida hyväksyä, E. katsoo, että turvallisuus on ehdottomasti asetettava ensisijaiseksi ennen tuottavuutta ja tarjonnan takaamista; F. ottaen huomioon 27. maaliskuuta 1996 radioaktiivisten jätteiden kuljetuksista antamansa päätöslauselman ((EYVL C 117, 22.4.1996, s. 12.)), jonka 2 kohdassa se pyytää komissiota «arvioimaan [...] taloudellisen kannattavuuden ja ydinaineiden kuljetusten yleiselle turvallisuudelle aiheuttamat riskit ja ympäristövaikutukset Euroopan unionissa»; Euroopan parlamentti, joka 1. On tyytyväinen Ranskan ja Saksan päätöksestä peruuttaa kaikki ydinjätekuljetukset ja tuomitsee voimakkaasti niiden asiaan liittyvien yritysten asenteen, jotka ovat salanneet saastumistapauksia koskevaa tietoa; 2. Pyytää Ranskan ja Saksan hallituksia tutkimaan perusteellisesti käytettyjen polttoainesauvojen kuljetusten aiheuttamat saastumistapaukset, tiedottamaan asiasta kansalaisille ja lopettamaan mahdollisesti havaitut väärinkäytökset; 3. Tuomitsee asianomaisten energiahuoltoyritysten, kuljetuksen järjestäneen yrityksen ja jätteenkäsittelystä vastaavan yrityksen toimet, sillä ne tiesivät vuosien ajan, että kuljetukset rikkoivat radioaktiivisten aineiden kuljetuksista annettuja sääntöjä; 4. Pyytää jälleen komissiota arvioimaan ydinaineiden kuljetusten taloudellisen kannattavuuden, kuljetusten yleiselle turvallisuudelle aiheuttamat riskit ja ympäristövaikutukset Euroopan unionissa; 5. Pyytää komissiota arvioimaan MOX-polttoaineen käytön taloudellisen kannattavuuden pitkällä aikavälillä eurooppalaisesta näkökulmasta ja kehittämään tarvittaessa strategioita, jotta käytettyjen polttoainesauvojen uusiokäytöstä voitaisiin luopua; 6. Arvostelee ankarasti viimeisen kymmenen vuoden aikana vallinnutta vakavasti otettavan valvonnan puutetta; panee merkille, että vasta nyt ilmoitetaan monista saastumistapauksista, joita on tapahtunut, kun ydinvoimalaitoksista on kuljetettu käytettyjä polttoainesauvoja rauta- ja maanteitse; 7. Pyytää komissiota ehdottamaan yhtenäisiä standardeja ydinaineiden kuljetusten turvallisuuden arvioimiseksi sekä valvontajärjestelmää, jonka avulla voidaan taata yhtenäinen lähestymistapa Euroopan unionissa sekä arvioinnin tulosten avoimuus; 8. Pyytää komissiota muuttamaan Euroopan yhteisöjen jäsenvaltioiden välillä sekä yhteisöön ja yhteisöstä pois tapahtuvien radioaktiivisen jätteen siirtojen valvonnasta ja tarkkailusta 3 päivänä helmikuuta 1992 annettua neuvoston direktiiviä 92/3/Euratom ((EYVL L 35, 12.2.1992, s. 24.)) siten, että ydinvoimalat ja ydinjätekuljetusyritykset velvoitettaisiin ilmoittamaan saastumisen raja-arvojen ylityksistä; 9. Pyytää asianomaisia jäsenvaltioita keskeyttämään käytettyjen polttoainesauvojen kuljetukset siihen asti, kunnes turvallisuusviranomaiset takaavat, että kyseiset yritykset ovat toteuttaneet aiheelliset menettelyt tällaisten tapausten toistumisen estämiseksi ja että järjestelmä toimivaltaisille viranomaisille ilmoittamiseksi on perustettu ja sitä voidaan valvoa jatkuvasti; 10. Pyytää jäsenvaltioita toteuttamaan radioaktiivisuutta koskevaa valvontaa vain sellaisten tahojen avulla, jotka ovat täysin riippumattomia radioaktiivisten aineiden tuotannosta, jotta asiaa koskeva tieto olisi täysin luotettavaa; 11. Pyytää komissiota antamaan selvityksen radioaktiivisten jätteiden kuljetuksiin liittyvistä riskeistä ja ottamaan vakavasti väestön epäilyt sen sijaan, että etusijalle asetetaan, kuten tiedonannossa KOM(98)0155 ehdotetussa toimintasuunnitelmassa radioaktiivisten aineiden kuljettamiseksi, kohdassa 7.2 mainittu «yleisölle ja tiedotusvälineille suunnattu tiedottaminen, jossa selvitetään kansainvälisiin kuljetuksiin liittyviä turvallisuusnäkökohtia ja pyritään parantamaan yleisön kuvaa näistä kuljetuksista»; 12. Pyytää komissiota antamaan tämänhetkisen arviointinsa läheisyysmääräyksen soveltamisen toimivuudesta tehtäessä jälleenkäsittelyä ja loppusijoitusta koskevia päätöksiä parlamentin edellä mainitussa 27. maaliskuuta 1996 antamassa päätöslauselmassa esitetyn pyynnön mukaisesti ja kuljetusriskien rajoittamiseksi; kehottaa kyseessä olevia jäsenvaltioita noudattamaan kaikissa ydinainekuljetuksissa lyhyimmän mahdollisen kuljetusmatkan periaatetta ja välttämään mahdollisuuksien mukaan taajaan asuttuja alueita; 13. Pyytää jälleen komissiota esittämään välittömästi suunnitelman radioaktiivisten jätteiden käsittelyä varten sekä erityisesti strategioita radioaktiivisten jätteiden loppusijoittamista koskevan ongelman ratkaisemiseksi; 14. Pyytää komissiota toimimaan niin nopeasti kuin mahdollista, jotta se täyttäisi vastuunsa tältä osin johtamalla tarvittavia tutkimuksia, ja ilmoittamaan parlamentille tuloksista; 15. Pyytää lisäksi komissiota tutkimaan, missä määrin jäsenvaltiot ovat rikkoneet Euroopan säteilyturvamääräyksiä, ja aloittamaan tarvittaessa asianmukaiset oikeudelliset toimet; 16. Kehottaa jälleen kerran tiedotusta ja ydinvoimakuljetuksia koskevaan suurempaan avoimuuteen, joka on tärkein tekijä julkisen hyväksynnän saamiseksi; 17. Pyytää komissiota antamaan parlamentille radioaktiivisen materiaalin turvallista kuljettamista käsittelevän pysyvän työryhmän pöytäkirjat; 18. Kehottaa puhemiestään välittämään tämän päätöslauselman neuvostolle, komissiolle sekä jäsenvaltioiden hallituksille.